NACRT 
	
Na temelju članka 104. Zakona o komunalnom gospodarstvu („Narodne novine” broj 68/2018.), članka 29. Statuta općine Cerna (Službeni vjesnik VSŽ 13/09. 2/13, 24/14) i članka 84. Poslovnika Općinskog vijeća (Službeni vjesnik VSŽ 13/09, 2/13 i 8/18) , na 15. sjednici Općinskog vijeća, održanog ______ 2019. donijeta je

ODLUKU
o komunalnom redu Općine Cerna


I. OPĆE ODREDBE
Članak 1.
	Ovom Odlukom propisuje se komunalni red na području Općine Cerna (mjesta Cerna i Šiškovci) i mjere za njegovo provođenje, a u svemu radi efikasnijeg očuvanja i zaštite javnih površina, održavanja čistoće i stvaranja uvjeta za zaštitu čovjekove okoline na području Općine Cerna.

Članak 2.
	Ova Odluka pod komunalnim redom podrazumijeva: 
· uređenje naselja, 
· održavanje čistoće, čuvanje javnih površina i uklanjanje snijega i leda,
· uređenje i korištenje površina javne namjene i zemljišta u vlasništvu Općine Cerna za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama, 
· uvjeti korištenja javnih parkirališta, nerazvrstanih cesta i drugih površina javne namjene za parkiranje vozila,
· uklanjanje protupravno postavljenih predmeta i vozila,
· osiguranje provođenja mjera asanacije (sanitacije),
· držanje životinja.
Uređenje naselja, građenje građevina koje se prema posebnim propisima grade bez građevinske dozvole i glavnog projekta te uvjeti korištenja javnih parkirališta, nerazvrstanih cesta i drugih površina javne namjene za parkiranje vozila uredit će se posebnim odlukama.


Članak 3.
	Komunalni red propisan ovom Odlukom obvezuje sve pravne i fizičke osobe, ako zakonom ili drugim propisom nije drugačije određeno.

Članak 4.
	Površinama javne namjene u smislu ove Odluke smatraju se:
· javne prometne površine: ceste, ulice, putevi, trgovi, nogostupi, biciklističke staze,  prijelazi, autobusna stajališta, željeznički kolodvor, pješačke zone, šetališta, prilazi, parkirališta, mostovi i slične površine,
· javne zelene površine: parkovi, drvoredi, živice, travnjaci, cvjetnjaci, zelene površine uz ceste u naseljima i slične površine,
· ostale javne površine: benzinske crpke, otvoreni prostori između i oko zgrada, otvorene tržnice,  groblja, kanali površinske odvodnje, dječja i športska igrališta, rekreacijske površine i slični prostori.


Članak 5.
	Korištenje javne površine na način koji nije u skladu s njenom namjenom (izvođenje građevinskih i drugih radova, odlaganje ogrijeva, organizacija javnih priredbi, postavljanje zabavnih parkova i slično) dopušta se prema suglasnosti koju daje Načelnik Općine, a temeljem koje je izdano rješenje.

Članak 6.
	Nakon prestanka korištenja javne površine na način koji nije u skladu s njezinom namjenom, korisnik je dužan javnu površinu dovesti u prvotno stanje u roku utvrđenom od strane nadležnog tijela.
	Ako se javna površina u određenom roku ne dovede u prvotno stanje, gospodarski subjekt kojem je povjereno održavanje predmetne javne površine, izvršiti će odgovarajuće radove na teret korisnika javne površine.

II. ODRŽAVANJE ČISTOĆE I ZAŠTITA JAVNIH POVRŠINA

1.         ČIŠĆENJE JAVNIH POVRŠINA

Članak 7.
	Čišćenje javnih površina obuhvaća naročito: uklanjanje prašine i blata, sakupljanje i uklanjanje otpada i svake druge nečistoće, pranje javnih površina, pražnjenje i održavanje posuda za otpatke, odvoženja i deponiranje otpada.

Članak 8.
	Održavanje čistoće javnih površina, čišćenju autobusnih stajališta, tržnice, parkirališta brine se općina.

Članak 9.
	Nečistoće na javnim površinama ispred poslovnih prostorija nastale uslijed njihove djelatnosti dužni su o svom trošku otkloniti vlasnici odnosno korisnici istih.
	Vlasnici odnosno korisnici zgrada i zemljišta uz javne površine dužni su o svom trošku održavati zatravnjenu javnu površinu, održavati kanale propusnima, čistiti nogostupe i druge pješačke prolaze i to u dužini zgrade ili zemljišta koje koriste.

Članak 10.
	Korisnicima javnih površina zabranjeno je: 
1.     odlagati otpad ili na bilo koji drugi način stvarati nečistoću na javnim površinama,
2.     šarati ili pisati po zidovima zgrada i drugim objektima i uređajima,
3.     puštati stoku na ispašu na javnim zelenim površinama, 
4.        ispuštati zagađenu vodu u prirodne vodotoke ili kanale oborinske vode, 
5.     oštećivati nasade na javnim površinama,
6.     parkirati vozila na javnim i zelenim površinama te vožnja po istim, 
7.    uklanjanje drveća s javnih površina bez prethodnog odobrenja komunalnog redara, 
8.      zadržavanje ogrjeva i građevinskog materijala duže od dva dana na javnoj površini osim ako komunalni redar odobri držanje istih ako postoje razlozi (mala parcela i slično),
9.      zatrpavanje odvodnih jaraka i otvora propusta,
10.    parkiranje devastiranih vozila, poljoprivrednih strojeva i slično,
11.    uništavati komunalnu opremu (klupe, koševe, prometne znakove, autobusna stajališta i slično)
12.  na svim cestama koje se spajaju sa lokalnim i regionalnim cestama, zabranjeno je saditi   
       bilo kakvo drveće koje zaklanja vidno polje vozača koje se uključuje u promet sa jedne i    
      druge strane ceste,
13. zabranjuje s postavljanje bilo kakvih stupova, kamenja, ograda i lanaca 
14. spaljivanje trave, korova, raslinja i biljnih otpadaka
15. ne provođenje Odluke o agrotehničkim mjerama obveze uništavanja ambrozije i mjerama za uređivanje i održavanje poljoprivrednih rudina
16. sadnja bio kakvog drveća na udaljenosti od 5 metara od susjednog stambenog objekta ili zgrade odnosno 3 metra od susjedne međe, 
17. sadnja drveta oraha na udaljenosti od 10 metara od susjednih stambenih objekata,

Komunalni redar naložit će uklanjanje i premještanje vozila parkiranih na javnim zelenim površinama (st. 1. toč. 6. ovog članka) i parkiranih devastiranih vozila, poljoprivrednih strojeva i slično (st. 1. toč. 10. ovog članka) na trošak vlasnika, odnosno korisnika vozila.

2.         UKLANJANJE SNIJEGA I LEDA

Članak 11.
	Vlasnici, odnosno korisnici obiteljskih kuća, zemljišta i zgrada uz nogostupe ili druge javne površine kojima se služe pješaci dužni su redovito čistiti snijeg i led s tih površina, na način koji omogućuje sigurno kretanje pješaka.
Uklanjanje snijega i leda s nogostupa ispred poslovnih prostora obveza je vlasnika ili korisnika tih poslovnih prostora.
	Uklanjanje snijega i leda s nogostupa uz kioske i pokretne naprave obveza je vlasnika ili korisnika tih kioska ili pokretnih naprava
	Čišćenje snijega treba vršiti svakog dana najkasnije do 8:00 sati, a u slučaju potrebe i više puta na dan.
	U slučaju poledice, pješačke prijelaze i nogostupe treba posipati solju, pijeskom, pepelom ili sličnim materijalom najkasnije do 8:00 sati, a u slučaju potrebe i više puta na dan.
	Autobusna stajališta i parkirališta čisti od snijega i leda komunalni radnici općine Cerna. 
	Snijeg i led se čiste na način i sredstvima koja ne oštećuju nogostup, odnosno kolnik.

Članak 12.
	Ukoliko prijeti opasnost da se nagomilani snijeg na krovovima odroni i tako ugrozi sigurnost prolaznika mora se propisno označiti opasnost od snijega od strane vlasnika odnosno korisnika obiteljske kuće odnosno zgrade. Snijeg se može odlagati na javnu površinu ako nema mjesta u dvorištu zgrade.
	Snijeg se odlaže na javnu površinu na način da ne ugrožava javni promet, a ulični jarak i slivnik moraju biti slobodni.

3.        ODVODNJA OTPADNIH VODA

Članak 13.
	Na javne površine i vodonosne slojeve podzemlja ne smiju se puštati otpadne tekućine.
	Odvodnja oborinskih voda sa zgrada i zemljišta vrši se sukladno Odluci o odvodnji i pročišćavanju otpadnih voda.
	Vlasnici, odnosno korisnici obiteljskih kuća, zgrada i poslovnih prostora dužni su održavati u funkcionalnom stanju cestovne odvodne jarke u dužini objekta i zemljišta koja koriste.
	Na udaljenosti 200 m od građevinskog područja zabranjeno je ispuštanje tekuće gnojnice iz cisterne na poljoprivredno zemljište.


4.        ČIŠĆENJE SEPTIČKIH I SABIRNIH JAMA

Članak 14.
	Čišćenje i pražnjenje septičkih i sabirnih jama može obavljati pravna ili fizička osoba registrirana za obavljanje te djelatnosti.
	Odvoz sadržaja septičkih i sabirnih jama može se vršiti samo u potpuno zatvorenoj posudi (cisterni), tako da se sadržaj ne rasipa prilikom prijevoza.
	
5.        SAJMOVI I TRŽNICE
Članak 15.
	Fizička ili pravna osoba koja upravlja sajmom ili tržnicom dužna je:
1. donijeti pravila o tržnom redu koji mora biti istaknut na vidnom mjestu,
2. najkasnije dva sata po isteku poslovnog vremena rada sajma ili tržnice, sajam ili tržnicu te pristupni prostor sajma ili tržnice očistiti, oprati i urediti,
3. za odlaganje otpada postaviti dovoljan broj koševa i drugih posuda za otpad.

Članak 16.
	Na sajmovima i tržnicama zabranjeno je:
1. odlaganje otpada, pokvarene robe izvan određenih posuda za otpad,
2. uskladištenje i izlaganje roba za prodaju na prostoru izvan tržnice.

6.        JAVNI BUNARI
Članak 17.
	Javnim bunarima u smislu ove Odluke smatraju se bunari koji se nalaze na javnim površinama ili neposredno uz javne površine.
	Svaki građanin dužan je čuvati i pravilno koristiti javne bunare.

Članak 18.
	Zabranjuje se odlaganje  otpada i bilo kakvih tekućina uz javne bunare čime bi se mogla zagaditi voda.


Članak 19.
	Za zdravstvenu ispravnost vode u javnim bunarima nadležna je Općina, te je dužna povremeno i prema potrebi slati vodu iz javnih bunara na analizu radi sprječavanja eventualnih zaraza.

7.        ODVOZ OTPADA
Članak 20.
	U općini Cerna odvoz otpada je obvezan. Komunalni otpad obvezni su davati na odvoz, na način i pod uvjetima određenim ovom Odlukom (u daljnjem tekstu: obveznici davanja za odvoz): i odlukom donijetom temeljem posebnog zakona gospodarski subjekti koji imaju poslovno-proizvodne prostore i druge prostorije u općini, mještani koji stanuju ili imaju zgrade i druge prostorije na području općine.

Članak 21.
	Obveznici davanja komunalnog otpada na odvoz dužni su otpad sakupiti i držati do odvoza u prikladnim posudama, a u određeni dan odvoza ove posude iznijeti ispred ulaza svojih objekata, odnosno na pristupačno mjesto za odvoz. Posude za otpad trebaju biti smještene tako da ne ometaju javni promet na kolniku ili nogostupu i da se s njima što lakše može rukovati prilikom odvoza.
	Posuda za otpad ne smije se puniti preko ruba.
	Prostor oko posude za otpad treba biti uvijek čist i uredno održavan od strane obveznika davanja otpada na odvoz.
	U posude za otpad zabranjeno je ulijevanje tekućina i odlaganje zapaljivih materijala.
	U posude za otpad posebnih namjena (papir, staklo, aluminij i dr.) ne smije se bacati ostale vrste otpada.

Članak 22.
	Pravna ili fizička osoba kojoj se povjeri odvoz komunalnog otpada temeljem ugovora o koncesiji dužna je:
1. odvoz posuda za otpad vršiti u rokovima propisanim posebnom odlukom,
2. održavati posude za odlaganje otpada u ispravnom stanju,
3. odvoz otpada vršiti u posebnim uređenim vozilima, tako da se otpad ne rasipa, 
4. odvoz otpada vršiti samo na za to određena mjesta (odlagalište),

Članak 23.
	Naknadu za redovno odvoženje i odlaganje otpada, dužni su plaćati svi obveznici davanja otpada na odvoz.
	Odvoz otpada plaća se prema cijeni koja se utvrđuje posebnim cjenikom koji donosi isporučitelj javne usluge javne usluge prikupljanja miješanog komunalnog otpada i biorazgradivog komunalnog otpada uz suglasnost načelnika a sve sukladno posebnom zakonu.	
Članak 24.
	Krupni (glomazni) otpad sakuplja se na način kojim se osiguravaju zdravstveni i higijenski uvjeti.
Koncesionar je dužan u okviru javne usluge jednom u kalendarskoj godini preuzeti glomazni otpad od korisnika usluge na obračunskom mjestu korisnika usluge bez naknade u količini do 3,0 m3.
	Koncesionar je dužan preuzeti glomazni otpad od korisnika usluge na obračunskom mjestu korisnika usluge u što kraćem roku, ali ne dužem od 15 dana od dana primljenog zahtjeva.

Članak 25.
	Postavljanje spremnika za odvojeno prikupljanje otpada (papir, plastika, staklo, metal, tekstil) odobrava načelnik pod uvjetima i odredbama ove Odluke i odluke donijete temeljem posebnog zakona.

Članak 26.
	Odvoz otpada iz prethodnog članka obavlja se u rokovima propisanim posebnom odlukom.
	Održavanje površina oko spremnika na javnim površinama i samih spremnika vrši pravna ili fizička osoba koja vrši sakupljanje reciklabilnog otpada.

8.         ODLAGANJE OTPADA

Članak 27.
	Otpad s javnih površina, kućni otpad i glomazni otpad odlaže se na odlagalište otpada ili se predaje osobi ovlaštenoj za gospodarenje pojedinom vrstom otpada ukoliko se radi o reciklabilnom otpadu. 
	Zabranjeno je otpad uništavati paljenjem.
	Zabranjuje se odvoz i deponiranje zemlje i građevinskog šuta na druge javne površine osim na odlagalište, bez prethodnog odobrenja komunalnog redara.

Članak 28.
	Lokacija odlagališta otpada i reciklažnog dvorišta određuje se u skladu s prostornim planovima. 

Članak 29.
	Otpad se na odlagališta odlaže pod uvjetima što ih određuje pravna ili fizička osoba koja upravlja odlagalištem.

Članak 30.
	Na odlagalište se ne smije dovoditi ni puštati domaće životinje, prebirati ni razgrtati otpad, niti ga odvoziti.

III. UREĐENJE POVRŠINA JAVNE NAMJENE


1.          JAVNE PROMETNE POVRŠINE

Članak 31.
	Javne prometne površine moraju biti uređene i održavane na način da osiguravaju normalno i sigurno funkcioniranje prometa.
	Uređenje i održavanje javno prometnih površina vrši općina temeljem godišnjih planova.
	Javne prometne površine moraju biti izgrađene na način da omogućava korištenje osobama s posebnim potrebama.

2.         JAVNA RASVJETA

Članak 32.
	Javne prometne površine, nogostupi i drugi glavni putovi u javnim zelenim površinama moraju biti osvijetljeni.
	Objekti, uređaji i oprema što služe osvjetljavanju javnih površina iz prethodnog stavka ovog članka (javna rasvjeta) moraju biti izgrađeni i održavani u skladu s propisima o sigurnosti prometa i suvremenom svjetlosnom tehnikom te moraju biti funkcionalno i estetski oblikovani.

Članak 33.
	Objekti, uređaji i oprema javne rasvjete moraju se redovito održavati (mijenjati pregorjele žarulje i slično).
	Javnu rasvjetu održava fizička ili pravna osoba temeljem ugovora.

Članak 34.
Zabranjeno je oštećivati i uništavati objekte, uređaje i opremu javne rasvjete.
Zabranjeno je na objekte, uređaje i opremu javne rasvjete postavljati obavijesti, reklame i slične predmete, bez suglasnosti Općinskog načelnika.
Iznimno od stavka 2. ovog članka mogu se postavljati ukrasne zastavice, ali tako da ne smetaju namjeni objekta.

3.         TELEFONSKE I POŠTANSKE USLUGE

Članak 35.
Javne telefonske govornice postavljaju se na mjestima koje odredi Općinski načelnik.
Javne telefonske govornice moraju biti uredne i ispravne.

Članak 36.
Poštanski sandučići postavljaju se na mjestima na kojima se mještani okupljaju i zadržavaju te na zgradi pošte.
Poštanski sandučići moraju biti uredni i ispravni.

Članak 37.
Ne smiju se oštećivati i uništavati javne telefonske govornice i poštanski sandučići te postavljati na njih oglase, obavijesti, reklamne i slične predmete.

Članak 38.
Javne telefonske govornice postavlja i održava pružatelj telefonskih usluga a poštanske sandučiće postavlja i održava Hrvatska pošta.

4.        KOŠEVI ZA OTPAD

Članak 39.
	Na području općine postavljaju se koševi za otpad.
	Koševi za otpad moraju biti izrađeni od prikladnog materijala i estetski oblikovani.

Članak 40.
	Koševi za otpad ne smiju se postavljati na stupove na kojima se nalaze prometni znaci, na drveće i jarbole za zastave, te na druga mjesta gdje smetaju prometu.

Članak 41.
	Koševe za otpad prazne komunalni radnici općine zaduženi za održavanje čistoće javnih površina.

	
5.         ZELENE POVRŠINE

Članak 42.
Vlasnici odnosno korisnici objekta i zemljišta dužni su održavati zelenu površinu u dužini objekta ili zemljišta koje koriste.
	Zelene površine se uređuju i održavaju temeljem godišnjih programa.
Održavanje javnih zelenih površina obavljaju komunalni radnici općine.
	Pod održavanjem javnih zelenih  podrazumijeva se košnja, njega i obnova ukrasnog drveća i grmlja, cvijeća i travnatih površina, obrezivanje i sakupljanje biološkog otpada s javnih zelenih površina i drugi poslovi potrebni za održavanje tih površina. 

Članak 43.
	Zelene površine i raslinje u blizini stambenih objekata moraju se održavati tako da ne ometaju stanovanje, te da ne zaklanjaju dnevno svjetlo.
	Grane drveća ne smiju smetati javnoj rasvjeti i preglednosti u javnom prometu.
	Ograde od ukrasne živice moraju se redovno održavati i obrezivati da ne prelaze regulacisku liniju.
	Drveće na zelenim površinama mora se redovito njegovati, uklanjati osušena stabla, te odstranjivati suhe i bolesne grane. Na mjestima osušena stabala potrebno je posaditi novo stablo.
Drveće i granje koje smeta vodovima i javnoj rasvjeti, te vidljivosti u javnom prometu smije se uklanjati i obrezivati.

Članak 44.
	Vlasnik kućnog ljubimca dužan je pri izvođenju na javnu površinu nositi pribor za čišćenje fekalija i očistiti svaku površinu koju njegov kućni ljubimac onečisti. Fekalije se odlažu u označene kante za otpad, postavljene na javnim površinama

6.          PRODAJA NA JAVNIM MJESTIMA I IZLAGANJE PREDMETA

Članak 45.
	Na javnim površinama mogu se postavljati manji montažni kiosci i pokretne naprave na način i uz uvjete koje utvrđuje Općinski načelnik.

Članak 46.
	Kioscima u smislu ove Odluke smatraju se objekti lagane konstrukcije koji se mogu prenositi, a služe za prodaju cvijeća, voća i povrća, novina, suvenira, razglednica i slične robe.

Članak 47.
	Pokretnim napravama u smislu ove Odluke smatraju se stolovi, klupe, stolice, automati za prodaju napitaka i sladoleda, cigareta i slične robe, hladnjaci za sladoled, peći za pečenje plodina i slično
	Pokretnim napravama u smislu ove Odluke smatraju se i stolovi i stolice, pokretne ograde i druge naprave postavljene ispred ugostiteljskih odnosno zanatskih objekata, te šatori u kojima se obavlja promet robom, ugostiteljska djelatnost, djelatnost cirkusa te zabavne radnje i montažne garaže.

Članak 48.
	Na mjestima na kojima se prodaju proizvodi koji se konzumiraju na licu mjesta, prodavatelj tih proizvoda dužan je imati koš ili drugu posudu za otpatke.


Članak 49.
	Za podizanje skela, te popravak vanjskih dijelova i slične građevinske radove može se u skladu s propisima o sigurnosti prometa, privremeno koristiti javna površina ili neizgrađeno građevinsko zemljište.
	Način i uvjete privremenog zauzimanja javne površine kao i druge odnose s tim u vezi određuje Komunalni redar  temeljem izdanog rješenje.


Članak 50.
	Zabranjeno je na prozorima, vratima, balkonima ili sličnim mjestima držati i izlagati predmete koji mogu povrijediti ili uprljati prolaznike.
	Zabranjeno je ostavljanje i čuvanje prazne ambalaže ispred prodavaonica. Izlaganje predmeta za prodaju i slično može se vršiti temeljem odobrenja izdanog od strane Komunalnog redara. 

7.         PLAKATIRANJE I REKLAMIRANJE

Članak 51.
	Lijepljenje i stavljanje plakata, oglasa i sličnih objava (u daljnjem tekstu: plakati), dozvoljava se samo na mjestima na kojima se nalaze oglasni stupovi.



Članak 52.
	Osim propisanih prometnih znakova na cesti je dozvoljeno postavljanje dopunske nestandardne putokazne, turističke i druge signalizacije i znakova informacija na udaljenosti od najmanje 1,5 m od ruba kolnika ceste.
	Postavljanje znakova iz stavka 1. ovog članka odobrava Općinski načelnik.


8.         NATPISI, SVJETLOSNE REKLAME I OSVJETLJAVANJE IZLOGA

Članak 53.
	Gospodarski subjekti, udruženja građana, samostalne, zanatske i ugostiteljske radnje koje se nalaze na području općine Cerna dužni su na fasadi objekta u kojem se nalazi njihov poslovni prostor, postaviti odgovarajući natpis koji mora biti gramatički ispravan i čitljiv, tehnički kvalitetno izveden, a kao cjelina estetski komponiran.

Članak 54.
	Natpisi mogu biti svjetleći za korisnike poslovnog prostora u centralnoj zoni općine.

Članak 55.
	Svjetlosni natpisi ne smiju biti postavljeni tako da zasljepljuju ili na drugi način ometaju promet vozila i pješaka.

Članak 56.
	Svjetlosni natpis ili reklama obavezno moraju biti ispravni i uključeni preko cijele noći odnosno u vremenu osvjetljavanja općine  noćnom javnom rasvjetom.

Članak 57.
	Izlozi i poslovni prostor mogu biti osvijetljeni o trošku vlasnika i korisnika poslovnog prostora tijekom cijele noći.


9. POKRETNE NAPRAVE I LJETNE TERASE

Članak 58.
	Postavljanje pokretne naprave vrši se na temelju akta kojim se javna površina daje na korištenje.
	Upravni odjel za stambeno komunalno gospodarstvo, prostorno uređenje i zaštitu okoliša daje prethodnu suglasnost za zaključivanje akta iz prethodnog stavka.

	Za postavljanje pokretne naprave moraju biti ispunjeni sljedeći uvjeti:
· prostor koji preostaje za prolaz pješaka ne smije biti manji od 2,00 m
· udaljenost pokretne naprave od ruba prometnice ne smije biti manji od1,00 m
· pokretna naprava ne smije se postavljati na mjestima gdje bi svojim položajem zaklanjala horizontalnu i vertikalnu signalizaciju na cestu, izloge, ulaze ili prolaze, odnosno od navedenih objekata mora biti udaljena najmanje 2 m.

Članak 59.
Mjesto na javnim površinama na kojima je odobreno privremeno postavljanje stolova i stolica radi otvaranja ljetnog vrta, moraju odgovarati propisima o sigurnosti prometa.
1. Prostor koji preostaje za prolaz pješaka ne smije biti manji od 2,00 m
2. Udaljenost ljetnog vrta , odnosno njegove ograde  od ruba prometnice ne smije biti manji od 1,00 m
3. Postavljanje ljetne terase smije se odobriti isključivo ispred poslovnog prostora s tim da širina, odnosno dužina odobrene terase ne smije prelaziti gabarite poslovnog prostora.
4. Rad ljetnih terasa odobrava se za period od 01. 05. – 30. 09.  Tekuće godine.
5. Po prestanku rada gostiteljskog objekta, površina na kojoj se nalazila ljetna terasa mora se dovesti u stanje utvrđeno namjeni prostora.
6. Oblik, veličina i način postavljanja ograde i odgovarajuće podloge kao ii način zaštite od sunca idr. Utvrđuju se prema odredbama kojima se regulira izgradnja objekata.


IV. UKLANJANJE PROTUPRAVNO POSTAVLJENIH PREDMETA I VOZILA 

Članak 60. 
	Svi predmeti, objekti i uređaji postavljeni na javnoj površini, na zgradama ili objektima suprotno odredbama ove Odluke smatraju se protupravno postavljenima i moraju se ukloniti.
	Rješenje o uklanjanju s rokom uklanjanja donosi komunalni redar.
	Ako vlasnik ili korisnik ne ukloni protupravno postavljeni predmet, objekt ili uređaj, isti će biti uklonjen po nalogu komunalnog redara putem treće osobe a na trošak vlasnika ili korisnika.
Članak 61. 
	Vozilo ili dijelove vozila što se ne upotrebljavaju u prometu zbog dotrajalosti, oštećenja, bez registarskih pločica, neregistrirana i slično, a ostavljeni su na javnoj površini duže od 7 dana, vlasnik ili korisnik je dužan ukloniti u roku koji odredi komunalni redar u vidno istaknutoj obavijesti na samom vozilu ili dijelu vozila.
	Nakon proteka naznačenog roka, komunalni redar će donijeti rješenje kojim će naložiti vlasniku ili korisniku da u roku od najduže 7 dana ukloni ostavljeno vozilo ili dio vozila iz stavka 1. ovoga članka. Rješenje se vidno ističe na vozilo ili dio vozila koje je na javnoj površini i objavljuje se na oglasnoj ploči općine Cerna.
	Ako vlasnik ili korisnik ne ukloni vozilo ili dio vozila, izvršit će se uklanjanje putem treće osobe na trošak vlasnika ili korisnika.

Članak 62. 
	Za uklanjanje predmeta, objekata, uređaja i vozila općina Cerna će s pravnom ili fizičkom osobom sklopiti ugovor o obavljanju ovih poslova.
	Osoba iz prethodnog stavka ovlaštena je uklonjene predmete, objekte, uređaje, vozila, dijelove vozila, prikolice i slično  prodati ovlaštenim skupljačima otpada radi namirenja nastalih troškova ili neškodljivo uništiti, ako ih vlasnik ili korisnik uz plaćanje troškova uklanjanja ne preuzme u roku od 15 dana od dana uklanjanja.


V.  OSIGURAVANJE PROVOĐENJA MJERA ASANACIJE (SANITACIJE) 

Članak 63. 
Radi uklanjanja uvjeta u okolišu koji pogoduju razvoju i razmnožavanju patogenih mikroorganizama, štetnih člankonožaca (Arthropoda) i štetnih glodavaca čije je suzbijanje od javnozdravstvene važnosti za Republiku Hrvatsku, obvezuju se
· svi mještani, pravne i fizičke osobe koje obavljaju gospodarsku djelatnost tj. općenito svi oni kojima su dostupne otvorene površine ili nastambe,
· javni subjekti i privatni rukovoditelji, odgovorne osobe ili svi oni koji raspolažu željezničkim nasipima, ivičnjacima, neobrađenim i napuštenim površinama,
· vlasnici, korisnici ili oni subjekti koji raspolažu odlagalištima i industrijskim, obrtničkim i trgovačkim djelatnostima, s posebnim osvrtom na skladištenje recikliranog materijala,
· javni subjekti i privatni voditelji, rukovoditelji ili odgovorne osobe koje raspolažu sa spremnicima (kontejnerima, kantama) namijenjenima prikupljanju krutog komunalnog otpada,
· svi vlasnici, upravitelji i voditelji životinjskih farmi, rasadnika, skladišta biljaka i cvijeća, poljoprivrednih dobara koji se nalaze u blizini naselja,

na provođenje sljedećih asanacijsko-sanitacijskih mjera:

· ulice, trgovi, javna i privatna dvorišta, kuće i njihove okućnice, otkriveni tereni i njihovi pripadajući dijelovi  selu (ruralni i šumski tereni) trebaju se održavati na takav način da oborinske vode ili vode drugog podrijetla mogu otjecati bez mogućnosti da stvaraju stagnaciju ili baruštinu,
· u okruženjima gdje žive i borave ljudi (terase, vrtovi, parkovi i dr.) treba izbjegavati nakupljanje vode mičući svaku vrstu potencijalnog recipijenta za razvoj larvi komaraca kao npr. kante, bačve, posude itd., 
· u vrtovima i dvorištima mjesta gdje se nakuplja kišnica treba pregledavati, a posude u kojima se nakuplja voda kao tanjurići ispod vaza za cvijeće, posude iz kojih životinje (domaći ljubimci) piju vodu i dr., treba periodički prazniti i čistiti, 
· fiksne recipijente za vodu kao npr. kade, bačve i posude za zalijevanje vrtova, treba pokriti s pokrovima od plastike ili sličnog nepromočivog materijala ili mrežom protiv komaraca,
· sve spremnike i ostale materijale (npr. plastične folije) treba odlagati na način da se izbjegne nakupljanje kišnice,
· sve eventualne spremnike vode treba pravilno i čvrsto zatvoriti poklopcem,
· unutar groblja gdje nema vode tretirane larvicidnim sredstvima vaze za cvijeće se moraju puniti vlažnim pijeskom  ili se voda za vazu mora tretirati nekim larvicidnim proizvodom pri svakoj zamjeni cvijeća; u slučaju kad se upotrebljava umjetno cvijeće, vaza i dalje mora biti napunjena vlažnim pijeskom ako je na otvorenome; osim toga, sve posude koje se povremeno koriste za cvijeće i zalijevanje moraju se koristiti na način da se izbjegne nakupljanje vode u slučaju kiše,
· treba spriječiti hranjenje muha i/ili štetnih glodavaca na smeću i raznoraznim organskim otpacima, zatvaranjem spremnika za smeće, primjerenom pohranom otpadaka, pravodobnim prijevozom, propisnim odlaganjem smeća te sanitacijom svekolikog ljudskog okoliša,
· treba spriječiti hranjenje muha na ljudskim ekstrementima zatvaranjem zahoda, septičkih jama, kanalizacije. Treba onemogućiti prehranu muha na gnoju ili balegi, sušenjem balege (odvođenje tekućine), odstranjivanjem ili prekrivanjem uskladištene balege ili slaganjem u hrpe pokrivene plastičnim pokrovom,
·  ne smiju se onečišćavati javne površine fekalnim materijalom životinjskog ili humanog porijekla.






VI. PROVOĐENJE AGROTEHNIČKIH MJERA ZA UNIŠTAVANJE AMBROZIJE I KOROVA  I MJERA ZA UREĐIVANJE I ODRŽAVANJE POLJOPRIVREDNIH RUDINA

Članak 64.
Radi zaštite zdravlja i života ljudi propisuje se agrotehnička mjera za obvezno uništavanje ambrozije i korova na svim zelenim površinama kao i poljoprivrednom zemljištu i drugom zemljištu koje se koristi kao poljoprivredno zemljište.
Vlasnici odnosno korisnici zemljišta obvezni su uništavati ambroziju i korov te zelene površine kao i poljoprivredno i drugo zemljište obrađivati i držati ne zakorovljeno. 

VII.	DRŽANJE ŽIVOTINJA

Članak 65. 
U granicama građevinskog područja općine Cerna dozvoljeno je držanje stoke. 
U smislu stavka 1. ovoga članka stokom se smatra: govedo, svinja, konj, ovca, magarac, mazga, mula, koza, kunić i drugo.
Uvjetna grla i koeficijenti za svođenje na uvjetna grla pojedinih kategorija stoke  koja su dozvoljena držati utvrđuju se sukladno odredbama Prostornog plana uređenja općine Cerna.
Članak 66. 
Držanje pasa te postupanje sa psima i mačkama lutalicama propisano je posebnom odlukom. 

Članak 67. 
Tijela nadležna za nadzor nad provedbom ove Odluke, sukladno svojim ovlastima, mogu zabraniti držanje životinja i na područjima gdje je to dopušteno, ako se ne provode higijensko-sanitarne, tehničke i druge mjere i tako nanosi šteta okolnim stanarima ili narušava izgled naselja.

VIII.  NADZOR
Članak 68. 
	Nadzor nad provođenjem ove Odluke vrše komunalni redari i Ministarstvo unutarnjih poslova uz pomoć građana, te nadležne inspekcijske službe sukladno svojim ovlastima.
	
Članak 69. 
	Komunalni redari naređivat će rješenjem sljedeće mjere za provedbu komunalnog reda:
1. obustavu daljnjih radova i uspostavljanje prvobitnog stanja ako se radovi izvode bez odobrenja nadležnog tijela po odredbama ove Odluke,
2. uklanjanje ili pljenidbu objekata i drugih uređaja i naprava s javne ili zelene površine postavljenih bez odobrenja nadležnog tijela uprave, o trošku vlasnika,
3.  uklanjanje ili pljenidbu objekata i drugih uređaja i naprava s javne ili zelene površine, koji više nisu u upotrebi ili ih korisnik - vlasnik ne održava uredne ili funkcionalne, odnosno zagađuju okoliš, o trošku vlasnika,
4.  uklanjanje ili pljenidbu objekata, naprava ili uređaja s javne ili zelene površine ako smetaju javnom prometu ili je za iste istekao rok zakupa za postavljanje i držanje istih, ili ako se mijenja namjena površine, o trošku vlasnika,
5.  zasađivanje i uklanjanje drveća, suprotno odredbama ove Odluke, o trošku onoga tko ga je zasadio odnosno uklonio.

	Uložena žalba na rješenje iz ovog članka st. 1., 2., 3. i 4. ne odgađa izvršenje rješenja.

IX.  KAZNENE ODREDBE 
Članak 70. 
	Novčanom kaznom od 1.000,00 do 5.000,00 kuna kaznit će se pravna osoba, fizička osoba obrtnika i osoba koja obavlja drugu samostalnu djelatnost za prekršaj koji je počinila u vezi obavljanja njezina obrta ili druge samostalne djelatnosti ukoliko se ne pridržavaju odredaba ove Odluke ili vrše postupke suprotne ovim odredbama i to: 
· odredaba članka 5., 6.,  9., 10., 11., 12., 13., 14., 16., 17., 21., 22.,  26., 27.,  30.,  34., 37.,  43.,  45., 46., 48., 49., 50., 51., 52., 53., 55., 56., 57., 58., 59., 60., 61., 63. i 64.	
· Ometanje komunalnog redara u obavljanju dužnosti,
· Ne postupanje po rješenju komunalnog redara.

Novčanom kaznom od 400,00 do 2.000,00 kuna kaznit će se za prekršaj iz stavka 1., ovog  članka odgovorna osoba u  pravnoj osobi.

Članak 71.
Novčanom kaznom od 400,00 do 1.000,00 kuna kaznit će se fizička osoba ukoliko se ne pridržava odredaba ove Odluke ili vrši postupke suprotne ovim odredbama i to:.
· odredaba članka 5., 6., 9., 10.,  11., 12., 13., 14., 15., 16., 17.,   21., 22.,  26.,  27.,   30., 34., 37.,  43., 44., 45., 46.,  49., 50.,  51., 52.,  58.,  61., 63., 64., 
· Ometanje komunalnog redara u obavljanju dužnosti,
· Ne postupanje po rješenju komunalnog redara.

Članak 72. 
	Novčanom kaznom od 200,00 kuna na licu mjesta kaznit će se fizička osoba za prekršaj iz članka 10., 11., 12., 13., 14.,  21.
Novčanu kaznu naplaćuje komunalni redar.

                                                                   Članak 73. 
Danom stupanja na snagu ove Odluke prestaje važiti Odluka o komunalnom redu Općine Cerna Klasa:363-01/06-01/31, Urbroj: 2212/01-02-06/1 od 07. 12. 2006. ("Službeni vjesnik" Vukovarsko-srijemske županije broj 21/06).

                                                                  Članak 74.
     Ova odluka stupa na snagu osmog dana od dana objave u Službenom vjesniku Vukovarsko-srijemske županije. 

                                         
         REPUBLIKA HRVATSKA
VUKOVARSKO-SRIJEMSKA ŽUPANIJA 
              OPĆINA CERNA
         OPĆINSKO VIJEĆE 

Klasa:  363-01/19-01/
Urbroj: 2212/04-02-19/1
U Cerni, ______.2019.
																				Predsjednik Općinskog vijeća
								Branko Stojčić, ing.

